Միանգամայն հասկանալի է, որ հանդիպումների ժամանակ խոսք գնաց նաև ադրբեջանաղարաբաղյան հակամարտության կարգավորման մասին, հանդիպումներ, որոնցում, ինչպես պաշտոնական մամլո հաղորդագրություններից է երևում, Բաքուն ի ցույց դրեց Հայաստանի նոր իշխանություններին վարկաբեկելու և բանակցային գործընթացի ներկա, ուղղակիորեն ասենք, փակուղային վիճակի համար ողջ պատասխանատվությունը Երևանի վրա բարդելու իր աներեսաբար ձգտումը։ Թեպետ, ինչպես հայտնի է, Հայաստանի բոլոր իշխանությունների օրոք էլ Ադրբեջանը, որն էլ հանդիսանում է խաղաղարար գործընթացի ներկայիս լճացման ուղղակի մեղավորը, փորձում էր մեղքն իր հիվանդ գլխից բարդել առողջի վրա։ Պետք է ասել, նրա այդ լկտի պահվածքը վաղուց արդեն զարմանք չի հարուցում։ Զարմացնում է մեկ այլ բան՝ այսպես կոչված փաստարկները, որոնց հիման վրա Ալիևի ռեժիմը ճգնում է ստեղծել ապացուցչական բազա, հիմնավորել իր պնդումներն ու դրանք պարտադրել միջազգային կառույցներին, և ամենից առաջ՝ ԵԱՀԿ միջնորդներին։